‘સમાજસેવા…સમાજસેવા…સમાજસેવા,તંગ આવી ગયો છું હું તારી આ બધી ઈતર પ્રવૃતિઓથી. ઘર અને વર માટે તારી પાસે કોઇ ટાઇમ નથી, તો શા માટે અહીં રહે છે ?તારી સામાજિક પ્રવૃતિઓને ગળે લગાવીને નીકળી જા મારા ઘરમાંથી. ક્રોધાવેશમાં કહેલા અક્ષતના આ શબ્દોએ અક્ષતના લગ્નજીવનનો અંત આણી દીધો. ઉર્વશી સાથે તેણે લવમૅરેજ કર્યાં હતાં. ઉર્વશીને ઘર સંભાળવા કરતાં સમાજ સંભાળવામાં વધારે રસ હતો. તેના પિતા એક નેતા હતા. પિતાના નેતૃત્વ હેઠળ પુત્રીએ સમાજમાં માન અને હોદ્દો કઈ રીતે હાંસલ કરવાં એ જ યુકિતઓ શીખી હતી. ઘરકામ, કુટુંબની જવાબદારી, પતિ અને સંતાન પ્રત્યેની કઇ કઇ ફરજો હોય એ વિશે તે બિલકુલ સભાન નહોતી. લગ્નના શરૂઆતના દિવસોમાં અક્ષતે તેની તમામ અણઆવડતોને એમ વિચારી નજરઅંદાજ કરી કે ધીરે ધીરે એ કેળવાઇ જશે. બા પાસેથી બધું શીખી લેશે, પણ નહીં, સાસુમાની એક પણ વાત એ કદી કાને ધરતી નહીં. એ ફક્ત પોતાનું ધાર્યું જ કરતી. જે રીતે પિતાના ઘરમાં રહેતી એ જ રીતે અહીં પણ વર્તતી. દેવતુલ્ય સાસુસસરાનો વારંવાર અનાદર કરતી. ધડાધડ સામા જવાબો આપી દેતાં એ સહેજેય ન અચકાતી. અક્ષતને બે ટંક્ની થાળી પીરસવા પણ ક્દી ડાઇનિંગ ટેબલ પર તે હાજરી ન આપતી. રાત્રે પણ મોડે સુધી એની મિટિંગો અને પાર્ટીઓ ચાલ્યાં કરતી. છતાં અક્ષત આ બધું ફ્ક્ત એક આશાએ ચલાવી લેતો કે એક સંતાન થઇ જશે પછી એને આપોઆપ પોતાની જવાબદારીઓનું ભાન થઇ જશે.